Lincoln Town Car

To **Lincoln Town Car** (Λίνκολν Τάουν Καρ, με μέγιστη τονική έμφαση στη λέξη Τάουν) ήταν ένα εξαιρετικά μεγάλων διαστάσεων πολυτελές σεντάν αυτοκίνητο της κατηγορίας F, που παρήχθη από την αμερικανική αυτοκινητοβιομηχανία Lincoln από το 1980 έως τις 29 Αυγούστου 2011, σε 3 διαδοχικές γενιές. Η ονομασία **Town Car**, ωστόσο, είχε πρωτοεισαχθεί ήδη από το 1959 στο Lincoln Continental Mark IV, ως μια κορυφαία 4-πορτη σεντάν εκδοχή του, και από το 1969 συνδέθηκε επί 11 συνεχόμενα έτη με το Lincoln Continental, ως η πληρέστερη έκδοση εξοπλισμού του. Από το 1980, για τη σεζόν (model year, έτος μοντέλου) του 1981, το Town Car έγινε ένα αυτόνομο μοντέλο, παίρνοντας τον ρόλο της νέας ναυαρχίδας της Lincoln, ενώ το Continental ανέλαβε τον ρόλο του αμέσως μικρότερου μοντέλου της, αν και είχε συνολικό μήκος αμαξώματος επίσης αρκετά πάνω από τα 5 μέτρα.

Στα συνολικά 31 χρόνια παραγωγής του και στις 3 γενιές του, το Town Car διατέθηκε στην αγορά ως αντίπαλος μεγάλων πολυτελών σεντάν από την Cadillac και την Chrysler. Από το 1983 έως τη διακοπή του το 2011, το Town Car ήταν το μακρύτερο αυτοκίνητο που παρήγαγε ο Όμιλος της Ford παγκοσμίως, και έγινε το μεγαλύτερο αυτοκίνητο μαζικής παραγωγής που πωλήθηκε στη Βόρεια Αμερική από τα τέλη του 1996 έως το 2011. Αν και δεν ήταν άμεσος διάδοχος του Town Car, το Lincoln MKS στη συνέχεια έγινε το μακρύτερο αμερικανικό sedan έως το 2016, όταν και ξεπεράστηκε από την Cadillac CT6.

## Βασικά στοιχεία

Το Lincoln Town Car ήταν από τα τελευταία μοντέλα που διατήρησαν τα πρότυπα των αμερικανικών λιμουζινών του παρελθόντος. Συγκεκριμένα, το 4-πορτο σεντάν αμάξωμά του βασιζόταν σε πλαίσιο τύπου σκάλας, κοινώς «χτιστό» πλαίσιο πάνω σε πλατφόρμα σχήματος σκάλας (αντί για αυτοφερόμενο πλαίσιο, όπως ονομάζεται το ενιαίο δομικό σύνολο) και ο κινητήρας του ήταν αποκλειστικά V8 βενζίνης, με διάταξη «κινητήρας μπροστά, πίσω κίνηση» μέσω ενός 4-τάχυτου αυτόματου κιβωτίου. Επιπλέον, οι τεράστιες εξωτερικές διαστάσεις του, το έκαναν να ξεχωρίζει έντονα όχι μόνο από όλα τα αντίπαλα Ευρωπαϊκά μοντέλα, αλλά ακόμα και από τα άλλα Αμερικανικά μοντέλα της ίδιας εποχής. Ως αποτέλεσμα, το Town Car αναφερόταν συχνά ως το τελευταίο «πλοίο ξηράς», όπως ονομάζονται συχνά τα υπερβολικά μεγάλα Αμερικανικά αυτοκίνητα που κατασκευάζονταν από τις αρχές της δεκαετίας του 1950 έως τα μέσα της δεκαετίας του 1970. 
thumb|left|Το σαλόνι ενός Lincoln Town Car του 1996 (δεύτερης γενιάς).

Οι εσωτερικοί χώροι του Town Car ήταν επίσης πολύ μεγάλοι, ενώ παράλληλα το σαλόνι, το ταμπλό και το τιμόνι έφεραν πολυτελή επένδυση ξύλου και δέρματος υψηλής ποιότητας. Ειδικότερα τα δερμάτινα καθίσματα έγιναν στάνταρ σε όλες τις εκδόσεις με την εισαγωγή της τρίτης γενιάς, τη σεζόν (model year, έτος μοντέλου) του 1998, ενώ προηγουμένως ήταν στάνταρ μόνο στην κορυφαία έκδοση εξοπλισμού και προαιρετικά στις άλλες δύο, αν και ήδη από την πρώτη γενιά είχαν επικρατήσει στα περισσότερα αντίτυπα και από τη δεύτερη γενιά στη συντριπτική πλειοψηφία τους. Δύο επιπλέον ρετρό στοιχεία του Town Car, κατά τα παραδοσιακά αμερικανικά πρότυπα, σπάνια πλέον στη σύγχρονη ιστορία της αυτοκίνησης, ήταν ο επιλογέας ταχυτήτων πάνω στην κολώνα του τιμονιού και το ενιαίο, μονοκόμματο μπροστινό κάθισμα, σχεδόν ίδιου σχήματος με το πίσω, έχοντας έτσι αποκλειστικά 6-θέσιο σαλόνι.

Επίσης, τα τελευταία 15 έτη της παραγωγής του, μετά τη λήξη της παραγωγής της αντίπαλης Cadillac Fleetwood στα τέλη Νοεμβρίου του 1996, το Lincoln Town Car ήταν και το τελευταίο πολυτελές μοντέλο με τα παραδοσιακά αυτά στοιχεία, καθώς τα συγγενικά μοντέλα Ford Crown Victoria και Mercury Grand Marquis ήταν κατά πολύ φθηνότερα και δεν είχαν θεωρηθεί ποτέ επίσημα ως αυτοκίνητα πολυτελείας. Επίσης, κατά τα 15 αυτά έτη, ήταν και το ακριβότερο Αμερικανικό σεντάν (αν και ήταν, διαχρονικά, αρκετά φθηνότερο σε σύγκριση με τα Ευρωπαϊκά πολυτελή αυτοκίνητα μεγάλων διαστάσεων), καθώς και το μεγαλύτερο σεντάν παραγωγής στη Βόρεια Αμερική, με τις 2 πρώτες γενιές του να φτάνουν σε μήκος τα 5,56 - 5,57 μέτρα και την τρίτη γενιά τα 5,47 μέτρα. Ειδικότερα στην τρίτη γενιά του, παρά τις ήδη τεράστιες διαστάσεις του, στα τέλη του έτους 2000 προστέθηκε στην παλέτα και μία έκδοση με μακρύτερο μεταξόνιο, το **Town Car L** με το εντυπωσιακό μήκος των 5,62 μέτρων, η οποία και διατηρήθηκε έως τη λήξη της παραγωγής του μοντέλου, το 2011. Γενικότερα, ήταν το μακρύτερο αμερικανικό επιβατικό αυτοκίνητο μαζικής παραγωγής εκείνη την εποχή και το τέταρτο μεγαλύτερο στον κόσμο, μετά τις Maybach 57 / 62, τη Rolls-Royce Phantom και τη Bentley Mulsanne του 2009.
[thumb|right|Lincoln Town Car του 2003 - 2011 στην [Κίνα.]]
thumb|right|Το πίσω μέρος του προηγούμενου Lincoln Town Car.

Λόγω των ξεχωριστών αυτών ιδιοτήτων, το Town Car γνώρισε εξαιρετικά μεγάλη απήχηση στις Ηνωμένες Πολιτείες, τόσο ως ιδιωτικής χρήσης αυτοκίνητο, όσο και στις εταιρείες ενοικίασης αυτοκινήτων, και ήταν η δημοφιλέστερη λιμουζίνα με σοφέρ στις ΗΠΑ και στον Καναδά, ενώ υπήρξαν και αρκετές παράλληλες εισαγωγές του και στην Κίνα. Γενικότερα, θεωρήθηκε ως ένα από τα κορυφαία μοντέλα σε άνεση, ευρυχωρία και πολυτέλεια στο σαλόνι, ομαλή ποιότητα κύλισης και εξαιρετικά χαμηλή στάθμη θορύβου στο εσωτερικό του - αποτέλεσμα του ιδιαίτερα στρωτού και αθόρυβου κινητήρα V8, καθώς και της προσεγμένης ηχομόνωσης. Επιπλέον, έφερε πολύ καλή φήμη ως αξιόπιστο πολυτελές αυτοκίνητο, με ευκολία συντήρησης και αντοχή σε βάθος χρόνου. Ως ένα από τα λίγα επιβατικά αυτοκίνητα με «χτιστό» πλαίσιο κατασκευής, είναι ανθεκτικό και επιτρέπει εύκολη επισκευή μετά από μικροατυχήματα, χωρίς να χρειάζεται να ισιώσει το σασί. Πολλά μάλιστα αντίτυπα και από τις 3 γενιές του Town Car, σε χρήση από εταιρείες ενοικίασης αυτοκινήτων, έχουν διανύσει ακόμα και πάνω από 400.000 μίλια / 640.000 χιλιόμετρα επιτυχώς, χωρίς σοβαρές ανακατασκευές. 
[thumb|left|Lincoln Town Car του 1995, με aftermarket μακρύτερο μεταξόνιο, στη [Γαλλία.]]

Επιπρόσθετα, το «χτιστό» πλαίσιο του Town Car είχε ως αποτέλεσμα την εύκολη μετατροπή του σε εκδοχές λιμουζίνας με πολύ μακρύτερο μεταξόνιο από το εργοστασιακό, καθώς αρκούσε να γίνει μία επιμήκυνση στο «τύπου σκάλας» δάπεδο στήριξης της πλατφόρμας του και μετά να «χτιστεί» το επιπλέον αμάξωμα σε αυτήν. Αντιθέτως, στο αυτοφερόμενο αμάξωμα πρέπει το σασί να κοπεί στα δύο εντελώς, να κατασκευαστεί ένα ολόκληρο ενδιάμεσο πλαίσιο και μετά να «ξαναραφτούν» τα δύο μισά του αρχικού πλαισίου εκατέρωθεν του ενδιάμεσου πλαισίου. Για τον λόγο αυτό, το Lincoln Town Car γνώρισε μεγάλη δημοτικότητα και ως ενοικιαζόμενη λιμουζίνα μεγάλου μήκους, ακόμα και εκτός Βόρειας Αμερικής. Σημειωτέον ότι μολονότι το μοντέλο, και γενικώς η εταιρεία Lincoln, δεν διατέθηκε ποτέ επίσημα στην Ευρώπη, ωστόσο πολλές εταιρείες ενοικίασης αυτοκινήτων εισήγαγαν και διέθεσαν κάποια αντίτυπά του, συνήθως με aftermarket μακρύτερο μεταξόνιο, σε αρκετές ευρωπαϊκές χώρες, μεταξύ των οποίων και στην Ελλάδα, και σε όλες γνώρισε κάποια απήχηση ως λιμουζίνα για κοσμικές εκδηλώσεις, καθώς και σε γυρίσματα ταινιών και τηλεοπτικών σειρών.
[thumb|right|Lincoln Town Car του 1995 - 1997, με aftermarket μακρύτερο μεταξόνιο, στη [Γερμανία.]]

Τον Απρίλιο του 2004, κυκλοφόρησε για πρώτη φορά στις Ηνωμένες Πολιτείες και μία εργοστασιακής κατασκευής τεθωρακισμένη έκδοση, διαθέτοντας τότε το υψηλότερο επίπεδο βαλλιστικής προστασίας από κάθε κατασκευαστή αυτοκινήτων στη Βόρεια Αμερική και με εξαιρετικά υψηλή τιμή πώλησης, που άρχιζε (με την τότε ισοτιμία) στα 144.995 δολάρια, σχεδόν κατά 100.000 δολάρια υψηλότερη από την τιμή της συμβατικής έκδοσης. Επίσης, ένας μικρός αριθμός αντιτύπων της έκδοσης αυτής διατέθηκε, μέσω επίσημων εξαγωγών, και στον Καναδά, στο Μεξικό και στις πετρελαιοπαραγωγικές χώρες της Μέσης Ανατολής.

## Συγγενικά μοντέλα

Ο κινητήρας (πάντα αποκλειστικά βενζινοκινητήρες), το κιβώτιο ταχυτήτων και το δάπεδο στήριξης της πλατφόρμας του Lincoln Town Car ήταν πάντα κοινά με τα φθηνότερα Ford Crown Victoria και Mercury Grand Marquis, όπως και, έως τη σεζόν του 2002, το ταμπλό του. Ωστόσο, όλα τα υπόλοιπα εσωτερικά συστατικά, τα εξωτερικά πάνελ του αμαξώματος και οι πλευρικοί αερόσακοι, ήταν εντελώς διαφορετικά στο Town Car.

Επίσης, σε αντίθεση με την, εμφανώς παρόμοια μεταξύ τους, αισθητική των Crown Victoria και Grand Marquis, η εξωτερική εμφάνιση όλων των γενεών του Town Car είχε αρκετές διαφοροποιήσεις από αυτά, με αποτέλεσμα ο εξωτερικός παρατηρητής να μην μπορεί να αντιληφθεί την συγγένεια με την πρώτη ματιά.

## Πρώτη γενιά

Η πρώτη γενιά του μοντέλου παρήχθη μεταξύ του 1980 και του 1989, με λίγες μικρές αισθητικές ανανεώσεις. Ειδικότερα τη σεζόν (model year, έτος μοντέλου) του 1981, δηλαδή την πρώτη σεζόν που διατέθηκε, από τον Οκτώβριο του 1980 έως τον Σεπτέμβριο του 1981, είχε προσφερθεί και σε μια 2-πορτη σεντάν εκδοχή, το **Town Coupe**, από την οποία όμως πωλήθηκαν μόλις 4.935 αντίτυπα (έναντι 27.904 αντιτύπων του 4-πορτου σεντάν), καθώς επισκιάστηκε από το αντίστοιχο Lincoln Continental Mark VI (το οποίο αντικαταστάθηκε τη σεζόν του 1984 από το Continental Mark VII), με αποτέλεσμα την οριστική διακοπή της μετά από 1 χρόνο στην αγορά.

Κατά τη στιγμή της κυκλοφορίας του, το Town Car είχε προγραμματιστεί να αντικατασταθεί από σειρές μοντέλων με κίνηση στους εμπρός τροχούς, εν αναμονή περαιτέρω αστάθειας στις διεθνείς τιμές των καυσίμων. Καθώς όμως οι τιμές των καυσίμων άρχισαν να σταθεροποιούνται, η ζήτηση αρχικά αυξήθηκε για τη σειρά μοντέλων, οδηγώντας την Lincoln να παράγει το Town Car μέχρι τη δεκαετία του 1980 με λίγες ορατές αλλαγές. Το 1988 σημειώθηκε το μέγιστο νούμερο στην ιστορία των πωλήσεων του μοντέλου και μάλιστα ήταν η μοναδική σεζόν που ξεπέρασε τα 200.000 αντίτυπα, φτάνοντας τα 201.113 αντίτυπα. Ωστόσο, η αύξηση αυτή οφειλόταν κυρίως στην εξαιρετικά μεγάλη διάρκεια του έτους μοντέλου 1988 για το Town Car που διήρκεσε από τον Μάρτιο του 1987 έως τον Οκτώβριο του 1988 αντί της συνήθους περιόδου των 12 μηνών. Αντιθέτως, το Town Car της σεζόν του 1987 με το συντομευμένο έτος μοντέλου (model year, έτος μοντέλου) σημείωσε μόλις 76.483 πωλήσεις.

Αν και παρέμεινε το κορυφαίο μοντέλο της Lincoln, οι πωλήσεις του κάθε ημερολογιακού έτους μειώνονταν κάθε χρόνο για το Town Car μεταξύ του 1986 και του 1989. Αυτή η πτώση αποδόθηκε κυρίως στον γερασμένο πλέον σχεδιασμό του και στην αυξημένη δημοτικότητα του αμέσως μικρότερου Lincoln Continental, το οποίο είχε επανασχεδιαστεί πλήρως για τη σεζόν του 1988 και ήταν εμφανώς πολύ πιο σύγχρονης αισθητικής από το Town Car πρώτης γενιάς.

### Ανανέωση του 1985

Για πρώτη φορά το Town Car έλαβε μια ελαφρά αισθητική ανανέωση τον Οκτώβριο του 1984, για τη σεζόν (model year, έτος μοντέλου) του 1985. Οι προφυλακτήρες εμπρός και πίσω επανασχεδιάστηκαν και «συνενώθηκαν» καλύτερα με το αμάξωμα, ενώ και το πίσω μέρος υπέστη ένα μικρό λίφτινγκ, με λίγο διαφορετικά πίσω φώτα και με το καπό να «δένει» καλύτερα με τα πίσω φτερά. Σκοπός αυτής της ανανέωσης ήταν να δείχνει το αυτοκίνητο λίγο μικρότερο στον εξωτερικό παρατηρητή, αν και στην πραγματικότητα οι εξωτερικές διαστάσεις του παρέμειναν αμετάβλητες. Επιπλέον, με τις αλλαγές αυτές, υπήρξε και μια βελτίωση της αεροδυναμικής, με τον αεροδυναμικό συντελεστή Cd να μειώνεται από το κάκιστο αρχικό 0,50 στο κάπως πιο ανεκτό για τα δεδομένα του 1985 (αν και ακόμα σαφώς αναχρονιστικό) 0,46. Στο σαλόνι, το Town Car έγινε τότε το πρώτο μοντέλο στον Όμιλο της Ford που απέκτησε προαιρετικό CD-player, ως μέρος του νέου και προηγμένου στερεοφωνικού συστήματος της JBL που μάλιστα είχε 12 ηχεία. Η κόρνα, επίσης, μετακόμισε από τον μοχλό των φλας στο κέντρο του τιμονιού, για ευκολότερη και αμεσότερη προσβασιμότητα από τον οδηγό.
thumb|right|Lincoln Town Car του 1986, με το νέο τότε τρίτο πίσω φως φρένων.

Από τη σεζόν του 1986, απέκτησε στο κάτω άκρο του πίσω παρμπρίζ στάνταρ τρίτο πίσω φως φρένων, καθώς το φως αυτό έγινε τότε υποχρεωτικό για όλα τα μοντέλα κυκλοφορίας στη Βόρεια Αμερική. Επίσης, τα προσκέφαλα στα μπροστινά καθίσματα απέκτησαν ένα ντιζάιν μεγαλύτερου ύψους (και άρθρωσης 4 κατευθύνσεων), για καλύτερη ασφάλεια των επιβατών μπροστά σε τυχόν οπίσθια πρόσκρουση.Για το 1986, τα προσκέφαλα των μπροστινών καθισμάτων αντικαταστάθηκαν με ένα ψηλότερο σχέδιο άρθρωσης 4 κατευθύνσεων. Η επένδυση από ξύλο καρυδιάς αντικατέστησε μεγάλο μέρος της σατέν μαύρης επένδυσης στο κάτω μέρος του ταμπλό.

### Ανανεώσεις του 1988 και του 1989
thumb|left|Lincoln Town Car της σεζόν του 1989, με τα πορτοκαλί φλας του 1989.

Με την έναρξη της σεζόν του 1988, που έγινε πολύ νωρίς, τον Απρίλιο του 1987, βελτιώθηκε λίγο η μπροστινή γρίλια και τοποθετήθηκε μία μεταλλική λωρίδα ανάμεσα στα πίσω φώτα, η οποία μάλιστα περιελάμβανε τα φώτα για την όπισθεν. Στο σαλόνι, τοποθετήθηκε νέα επένδυση ξύλου πάνω στο τιμόνι και στο ταμπλό, και ο πίνακας οργάνων εκσυγχρονίστηκε. Σε όσα Town Car έφεραν αναλογικό κοντέρ, τα όργανα έγιναν κυκλικής σχεδίασης αντί για τετράγωνης, αν και συνέχισαν να είναι μέσα σε τετράγωνα μεταλλικά πλαίσια. Επίσης και στα μοντέλα με ψηφιακό κοντέρ, τα ηλεκτρονικά γραφικά ήταν πλέον πιο σύγχρονης εμφάνισης και πιο ευανάγνωστα από τα παλαιότερα.

Μία τελευταία ελαφρά ανανέωση έγινε για τη σεζόν του 1989, που έφτασε στην αγορά τον Οκτώβριο του 1988, χωρίς άλλες αλλαγές, καθώς είχε γίνει έως τότε γνωστό ότι αυτή η σεζόν θα ήταν η τελευταία της πρώτης γενιάς, που έδειχνε πλέον έντονα την ηλικία της. Η εμφανέστερη αλλαγή ήταν ότι τα προηγουμένως διάφανα μπροστινά φλας άλλαξαν σε πορτοκαλί.


Αρχείο:1984 Lincoln Towncar 1.jpg|1984 Lincoln Town Car Signature Series, μπροστά
Αρχείο:1984 Lincoln Towncar rear.jpg|1984 Lincoln Town Car Signature Series, πίσω
Αρχείο:1987 Lincoln Town Car Cameo Coach (6017730665).jpg|1987 Lincoln Town Car, ταμπλό (σπάνια μετατροπή σε κάμπριο)


### Επίσημο προεδρικό αυτοκίνητο

Το Lincoln Town Car πρώτης γενιάς ήταν το τελευταίο επίσημο προεδρικό μοντέλο της Lincoln στις Ηνωμένες Πολιτείες, καθώς μια εκδοχή με μακρύτερο μεταξόνιο, συνολικού μήκους 6,7 μέτρων και με βενζινοκινητήρα 7.5 λίτρων, η οποία κατασκευάστηκε και παραδόθηκε επίσημα τον Ιανουάριο του 1989, υπήρξε το επίσημο προεδρικό αυτοκίνητο του Τζορτζ Μπους (πρεσβύτερος). Αντικαταστάθηκε τον Ιανουάριο του 1993 από μια Cadillac Fleetwood του 1993, επίσης με μακρύτερο μεταξόνιο, που χρησιμοποίησε ο διάδοχος πρόεδρος Μπιλ Κλίντον σε ολόκληρο το διάστημα της 8-ετούς θητείας του, έως τον Ιανουάριο του 2001 (αν και αναφέρθηκε ότι για ένα διάστημα πριν την ορκωμοσία του, ο Μπιλ Κλίντον αμφιταλαντεύτηκε ανάμεσα στην Cadillac Fleetwood και στο Lincoln Town Car δεύτερης γενιάς).


Αρχείο:George H. W. Bush presidential limousine 1989.jpg|Δίπλα στον Λευκό Οίκο.
Αρχείο:1989 Lincoln Town Car George Bush Library.jpg|Σήμερα, στην George Bush Presidential Library.


## Δεύτερη γενιά

Για τη δεύτερη γενιά του Town Car εξετάστηκαν πολλά διαφορετικά ντιζάιν, από εξελίξεις της προηγούμενης αισθητικής του, μέχρι και ιδέες πιο ευρωπαϊκής φιλοσοφίας. Τελικώς επελέγη τον Μάιο του 1986 ένα σχέδιο που είχε μόλις διαμορφωθεί από τον Gale Halderman και τον αντιπρόεδρο του σχεδιαστικού τμήματος της Ford Jack Telnack, ο οποίος σχεδίασε και τις δύο πρώτες γενιές του εξαιρετικά υψηλής δημοτικότητας Ford Taurus, με αποτέλεσμα να γίνει ο επικεφαλής του σχεδιαστικού τμήματος της Ford. Μετά από 3 χρόνια εντατικής εξέλιξης του σχετικού «πρότζεκτ FN36», που κόστισε 650 εκατομμύρια δολάρια (με την τότε ισοτιμία), υπό την ηγεσία του John Jay, η δεύτερη γενιά του Town Car μπήκε στην παραγωγή τον Ιούλιο του 1989 και κατασκευάστηκε έως τον Σεπτέμβριο του 1997. Κυκλοφόρησε για πρώτη φορά στην αγορά των ΗΠΑ στις 5 Οκτωβρίου 1989, ως μοντέλο της σεζόν (model year, έτος μοντέλου) του 1990. Κατά την εισαγωγή του, γνώρισε αμέσως τεράστια εμπορική επιτυχία, ενώ κέρδισε το βραβείο του Αυτοκινήτου της Χρονιάς «Motor Trend Car of the Year» για το 1990.

Ο επανασχεδιασμός του Town Car έδωσε στο μοντέλο σημαντική ώθηση στις πωλήσεις το 1990, βοηθώντας τη Lincoln να επιτύχει ρεκόρ συνολικών πωλήσεων εκείνη τη χρονιά. Η δεύτερη γενιά Town Car έγινε ένα από τα πολυτελή σεντάν πλήρους μεγέθους των ΗΠΑ με τις καλύτερες πωλήσεις. Οι πωλήσεις αυτοκινήτων πόλης μειώθηκαν γρήγορα και πάλι και έπεσαν κάτω από τις 100.000 το 1995 για πρώτη φορά σε πάνω από δέκα χρόνια. Αυτή η πτώση αντικατοπτρίζει αυτό που ήδη από τότε είχε αρχίσει πλέον να συμβαίνει στην αγορά πολυτελών αυτοκινήτων, καθώς οι προτιμήσεις των αγοραστών μετατοπίστηκαν περισσότερο προς πιο ευκίνητα, προσανατολισμένα στις επιδόσεις, σπορ μοντέλα και τελικώς στα SUV.

Μετά τη λήξη της παραγωγής της αντίπαλης Cadillac Fleetwood στα τέλη Νοεμβρίου του 1996 (που είχε μήκος 225,0 ίντσες ή 5.715 χιλιοστά), το Lincoln Town Car έγινε το μεγαλύτερο σε μήκος Αμερικανικό σεντάν.

### Αισθητική
thumb|left|Lincoln Town Car της σεζόν του 1990.

Το νέο μοντέλο είχε πολύ πιο σύγχρονη αισθητική, αν και κάποιες μικρές λεπτομέρειες, όπως το γενικό σχεδιαστικό προφίλ των πίσω φώτων, θύμιζαν λίγο τον προκάτοχό του. Μεγάλη βελτίωση είχε γίνει και στην αεροδυναμική, καθώς για πρώτη φορά στην εξέλιξη ενός Town Car είχε χρησιμοποιηθεί και αεροδυναμική σήραγγα, με σκοπό την καλύτερη δυνατή οικονομία καυσίμου και την μείωση των θορύβων στις υψηλές ταχύτητες. Ως αποτέλεσμα, ο αεροδυναμικός συντελεστής Cd είχε πέσει από το 0,46 της πρώτης γενιάς στο 0,36 (ισοφαρίζοντας το Cd του Lincoln Continental που είχε εισαχθεί στα τέλη του 1987 και επιτυγχάνοντας καλύτερο νούμερο από το Lincoln Mark VII).

### Ασφάλεια
thumb|left|Lincoln Town Car του 1990 - 1994.

Σημαντικές καινοτομίες είχαν γίνει και στην ασφάλεια, καθώς ήδη από την έναρξη της παραγωγής η δεύτερη γενιά του Town Car απέκτησε στάνταρ 2 μπροστινούς αερόσακους κάτι εξαιρετικά σπάνιο εν έτει 1989 (είχαν εισαχθεί και οι 2 αερόσακοι για πρώτη φορά, και ως στάνταρ, στο αμέσως μικρότερο Lincoln Continental τον Οκτώβριο του 1988, για τη σεζόν του 1989, το οποίο έγινε έτσι το πρώτο Αμερικανικό μοντέλο με 2 αερόσακους και μάλιστα ως στάνταρ, και το δεύτερο παγκοσμίως μετά την Porsche 944 Turbo που τους είχε επίσης στάνταρ από το 1987) καθώς και έξτρα Σύστημα Αντιμπλοκαρίσματος Τροχών (ABS). Ωστόσο, μια πυρκαγιά στις 14 Μαρτίου 1990 στο εργοστάσιο όπου κατασκευαζόταν το σύστημα πυροδότησης του αερόσακου συνοδηγού, είχε ως αποτέλεσμα τη σεζόν του 1991 αρκετά αντίτυπα να παραδοθούν χωρίς τον αερόσακο συνοδηγού. Όπως δήλωσε τότε εκπρόσωπος της παραγωγού εταιρείας TRW Inc. οι αερόσακοι οδηγού και συνοδηγού χρησιμοποιούσαν διαφορετικό προωθητικό και άρα δεν μπορούσαν να αντικατασταθούν τα προωθητικό των αερόσακων συνοδηγού με αυτά των αερόσακων οδηγού. Μία ειδική ένδειξη στο παρμπρίζ ανέγραφε την τιμή του αερόσακου και αν ο πελάτης το ζητούσε, η ένδειξη αφαιρείτο και ο αερόσακος θα τοποθετείτο δωρεάν από την εταιρεία όταν θα γινόταν πάλι διαθέσιμος, όπως και έγινε.

Τελικώς, ο αερόσακος συνοδηγού και το ABS έγιναν οριστικά στάνταρ στα μέσα του 1991, με την έναρξη της σεζόν του 1992. Να σημειωθεί ότι από τη σεζόν του 1991 το Town Car απέκτησε βελτιωμένη μπροστινή ανάρτηση, για καλύτερο κράτημα, 4 δισκόφρενα (προηγουμένως είχε μόνο μπροστινά δισκόφρενα και πίσω ταμπούρα), καθώς και έξτρα Σύστημα Ελέγχου Πρόσφυσης (Traction Control System), που το ονόμαζε «Traction Assist», και συμπλήρωνε το ABS σε όσα αντίτυπα το έφεραν.

Λόγω καθυστερήσεων στην ανάπτυξη του προγράμματος κινητήρων Modular, το Lincoln Town Car κυκλοφόρησε το 1990 με τον ίδιο κινητήρα με τον προκάτοχό του, τον 4.9 λίτρων Windsor V8. Τον Οκτώβριο του 1990, με την έναρξη της σεζόν του 1991, ο προηγούμενος κινητήρας **Windsor** των 4.942&nbsp;cm³ και ισχύος μόνο 150&nbsp;hp στις μόλις 3.200 στροφές το λεπτό (πλέον εντελώς αναχρονιστικός κινητήρας) αντικαταστάθηκε από τον ισχυρότερο **Modular** των 4.601&nbsp;cm³ και ισχύος 190&nbsp;hp στις 4.200 στροφές το λεπτό. Στα τέλη του 1992, για τη σεζόν του 1993, το αυτόματο κιβώτιο ταχυτήτων μετατράπηκε σε ηλεκτρονικής λειτουργίας και έγινε μια μικρή αισθητική ανανέωση στο Town Car, με λίγο διαφορετική μπροστινή γρίλια και ελαφρώς διαφορετικής εμφάνισης πίσω φώτα. Από τη σεζόν του 1994, η ισχύς του ίδιου κινητήρα αυξήθηκε στους 210&nbsp;hp στις 4.600 στροφές το λεπτό.

### Ανανέωση του 1994
thumb|left|Lincoln Town Car του 1995 - 1997.

Το καλοκαίρι του 1994, για τη σεζόν (model year, έτος μοντέλου) του 1995, η δεύτερη γενιά του μοντέλου υπέστη μία ανανέωση μεγάλης κλίμακας. Εξωτερικά, κάποια μέρη του αμαξώματος, όπως η μπροστινή γρίλια, έγιναν ακόμα πιο καμπυλωτά και τα φώτα απέκτησαν μια ανάλογη αισθητική, ενώ οι εξωτερικοί καθρέφτες και οι πλαϊνές λωρίδες στις πόρτες απέκτησαν οριστικά (ένα στοιχείο που διατηρήθηκε και στην τρίτη γενιά) το χρώμα του αμαξώματος. Ο αεροδυναμικός συντελεστής Cd διατηρήθηκε στο 0,36. Έντονα καμπυλωτής σχεδίασης έγινε επίσης και το σαλόνι, ιδίως στα εντελώς καινούρια ταμπλό και τιμόνι, το οποίο ήταν πλέον 2 ακτίνων και καμπυλωτής αισθητικής, αντί 4 ακτίνων και ορθογώνιας αισθητικής στα παλαιότερα μοντέλα. Τα καθίσματα έγιναν πιο ανατομικά και μάλιστα τα 2 μπροστινά έγιναν και θερμαινόμενα. Ταυτόχρονα, ο εντελώς ψηφιακός πίνακας οργάνων απέκτησε πολύ πιο σύγχρονα γραφικά, με πλάγιους χαρακτήρες, ενώ η ραδιοφωνική κεραία ενσωματώθηκε μέσα στο αυτοκίνητο, στο πίσω παρμπρίζ. Επίσης, το Town Car έλαβε το κιβώτιο ταχυτήτων υψηλότερης ροπής 4R70W από το Lincoln Mark VIII.

Για τη σεζόν του 1996, τα χειριστήρια του κλιματισμού επανασχεδιάστηκαν και η έκδοση Cartier Designer Editions απέκτησε και επένδυση από ξύλο πάνω στο τιμόνι και στις πόρτες. Παραδόξως, τη σεζόν του 1997 αφαιρέθηκε η δεύτερη πίσω εξάτμιση, με αποτέλεσμα η ιπποδύναμη να ξαναπέσει από τους 210&nbsp;hp στους 190&nbsp;hp. Δεν έγιναν βελτιώσεις, καθώς ήταν ήδη γνωστό ότι μέσα στο 1997 θα παρουσιαζόταν η τρίτη γενιά του Town Car. Η παραγωγή της δεύτερης γενιάς έληξε στις 20 Σεπτεμβρίου 1997.

## Τρίτη γενιά

Η τρίτη γενιά του μοντέλου παρουσιάστηκε στο Σαλόνι Αυτοκινήτου της Νέας Υόρκης στις 6 Απριλίου 1997 και μπήκε στην παραγωγή τον Οκτώβριο, ενώ κυκλοφόρησε για πρώτη φορά στην αγορά των ΗΠΑ στις 26 Νοεμβρίου 1997, για τη σεζόν (model year, έτος μοντέλου) του 1998. Η εισαγωγή του Town Car τρίτης γενιάς έλαβε χώρα μόλις λίγους μήνες μετά την εισαγωγή του SUV πλήρους μεγέθους Lincoln Navigator πρώτης γενιάς, που ήταν και το πρώτο SUV στην ιστορία της Lincoln.

Η αισθητική του Lincoln Town Car τρίτης γενιάς, που είχε διαμορφωθεί από τον Fritz Mayhew το 1994, ήταν πλέον έντονα καμπυλωτή και εντελώς διαφορετική από το παρελθόν. Μάλιστα το μπροστινό μέρος του αυτοκινήτου με την αντισυμβατική οβάλ γρίλια του, θύμιζε κάπως τα τότε μοντέλα της Jaguar, η οποία τότε ανήκε επίσης στον Όμιλο της Ford. Το σαλόνι είχε επίσης επανασχεδιαστεί ριζικά. Ένα νέο ταμπλό, νέα καθίσματα και εσωτερική επένδυση στις πόρτες ήταν μεταξύ των βελτιώσεων. Πολλές από τις προηγούμενες πλαστικές επιφάνειες είχαν αντικατασταθεί από ξύλινη επένδυση ή δέρμα.

### Κινητήρας και κιβώτια

Από την εισαγωγή του, το Lincoln Town Car τρίτης γενιάς διατήρησε τον κινητήρα **Modular** 4.6 λίτρων V8 βενζίνης, που ήταν κοινός με τα Ford Crown Victoria και Mercury Grand Marquis. Για πρώτη φορά μετά την εισαγωγή του τη σεζόν του 1991 ο κινητήρας αυτός, αν και σταθερά 4.6 λίτρων SOHC V8, έλαβε μια αύξηση της ισχύος του, φτάνοντας τους 200&nbsp;hp στις εκδόσεις Executive και Signature, ενώ τα Town Car με διπλή πίσω εξάτμιση απέδιδαν 220&nbsp;hp στις εκδόσεις Cartier και Signature Touring. Στη συνέχεια, τη σεζόν του 1999, απέδιδε πλέον 205&nbsp;hp στις εκδόσεις Executive και Signature, ενώ τα Town Car με διπλή πίσω εξάτμιση απέδιδαν πλέον 220&nbsp;hp στις εκδόσεις Cartier και Signature Touring. Τη σεζόν του 2000, η ισχύς του μειώθηκε εκ νέου στους 200&nbsp;hp στις εκδόσεις Executive και Signature, και στους 215&nbsp;hp στις εκδόσεις Cartier και Signature Touring, ενώ τη σεζόν του 2001 αυξήθηκε στους 220&nbsp;hp στις εκδόσεις Executive, Signature και Signature Premium, και στους 235&nbsp;hp στις εκδόσεις Cartier, Cartier Premium, Signature Premium Touring και Signature Touring, πάντα αναλόγως με το αν είχε μονή ή διπλή πίσω εξάτμιση. Τον Μάρτιο του 2002, όταν ξεκίνησε νωρίς η σεζόν του 2003, καθιέρωσε οριστικά διπλή πίσω εξάτμιση σε όλες τις εκδόσεις, η ιπποδύναμη αυξήθηκε κατά 4&nbsp;hp, φτάνοντας στους 239&nbsp;hp στις 4.900 στροφές το λεπτό και αυτή η ισχύς διατηρήθηκε μέχρι τη λήξη της παραγωγής του μοντέλου, το 2011.

Ωστόσο, η ιπποδύναμη αυτή σχολιάστηκε τότε από τον Τύπο και το κοινό ως εντελώς ανεπαρκής για κινητήρα με κυβισμό στα 4.6 λίτρα, καθώς μάλιστα ήταν εμφανώς πολύ χαμηλότερη από των ισχύ των αντίπαλων σεντάν μοντέλων με ίσο ή παραπλήσιο κυβισμό των κινητήρων τους.

Αρχικά, από το 1997 έως το 2002, το Town Car διατήρησε το 4-τάχυτο αυτόματο κιβώτιο **4R70W**, που είχε εισαχθεί από το καλοκαίρι του 1994. Με την ανανέωση τον Μάρτιο του 2002, αντικαταστάθηκε από το επίσης 4-τάχυτο αυτόματο, αλλά αυξημένης ισχύος και αντοχής, κιβώτιο **4R75W**.

### Ασφάλεια

Ήδη από την έναρξη της παραγωγής της τρίτης γενιάς, το προηγουμένως έξτρα Σύστημα Ελέγχου Πρόσφυσης (Traction Control System), που η Lincoln το ονόμαζε «Traction Assist», έγινε τελικώς στάνταρ. Από τη σεζόν του 1999, όλες οι εκδόσεις απέκτησαν και στάνταρ πλευρικούς αερόσακους στα μπροστινά καθίσματα, προστασίας πλευρών και κεφαλής (αερόσακοι τύπου combo), που άνοιγαν σε 30 χιλιοστά του δευτερολέπτου, αν και πίσω αερόσακοι δεν προσφέρθηκαν ποτέ στο μοντέλο. Το πλέον παράδοξο όμως, ειδικά για μεγάλων διαστάσεων και πολυτελές μοντέλο, ήταν ότι Ηλεκτρονικός Έλεγχος Ευστάθειας (ESP) επίσης δεν προσφέρθηκε ποτέ έως τη λήξη της παραγωγής του, τον Αύγουστο του 2011.

### Εκδοχή με μακρύτερο μεταξόνιο
thumb|left|Lincoln Town Car Cartier L του 2003.

Όπως προαναφέρθηκε, στην τρίτη γενιά του, παρά τις ήδη τεράστιες διαστάσεις του με συνολικό μήκος στα 5,47 μέτρα, στα τέλη του έτους 2000 λανσαρίστηκε και μία έκδοση με μακρύτερο μεταξόνιο, το **Town Car L** με το εντυπωσιακό μήκος των 5,62 μέτρων, η οποία και διατηρήθηκε έως τη λήξη της παραγωγής του μοντέλου, το 2011.

Να σημειωθεί ότι τη σεζόν του 1999 επανήλθε ως στάνταρ στη βασική έκδοση εξοπλισμού Executive Series το πίσω κεντρικό υποβραχιόνιο, που είχε προσωρινά καταργηθεί την πρώτη σεζόν της τρίτης γενιάς στη βασική έκδοση, η οποία πάντως προοριζόταν κυρίως για εταιρικές πωλήσεις.


Αρχείο:Town Car Sig.jpg|1998-2002 Lincoln Town Car Signature Series
Αρχείο:LTC exterior rear.jpg|1998-2002 Lincoln Town Car Signature Series, πίσω
Αρχείο:98-02 Lincoln Town Car Cartier.jpg|1998-2002 Lincoln Town Car Cartier
Αρχείο:99 Lincoln Town Car Cartier Edition (9684664224).jpg|1999 Lincoln Town Car Cartier, πίσω


Αρχείο:2001 Town Car Cartier Interior.png|Ταμπλό (2001 Town Car Cartier)
Αρχείο:LTCdoorpanel.jpg|Η πόρτα του οδηγού
Αρχείο:LTC interior.jpg|1998-2002 μπροστινά καθίσματα (Signature Series)
Αρχείο:LTC interior rear seat.jpg|1998-2002 πίσω καθίσματα (Signature Series)
Αρχείο:Armrest.jpg|Το πίσω υποβραχιόνιο


### Ανανέωση του 2002
thumb|right|Lincoln Town Car Signature Limited του 2008 - 2010.

Τον Μάρτιο του 2002, έφτασε στην αγορά πολύ νωρίς η σεζόν (model year) του 2003, με το μοντέλο να έχει υποστεί μία έντονη ανανέωση. Η εξωτερική αισθητική στο μπροστινό μέρος διαμορφώθηκε με ένα νέο ντιζάιν που έμοιαζε με το μπροστινό μέρος του μικρότερου σεντάν Lincoln LS και μάλιστα αυτή η αισθητική του Town Car διατηρήθηκε εντελώς αμετάβλητη έως την τελευταία σεζόν του μοντέλου, αυτήν του 2011. Μαζί με τα νέα μπροστινά φώτα και τη νέα γρίλια, επανεισήχθη το προεξέχον σήμα της Lincoln πάνω από τη μπροστινή γρίλια. Η αεροδυναμική βελτιώθηκε εμφανώς, καθώς ο συντελεστής Cd έπεσε από το 0,41 στο 0,37. Σημαντικές βελτιώσεις έγιναν επίσης τότε στην ανάρτηση και στο σύστημα διεύθυνσης του τιμονιού (μάλιστα το σύστημα των μοντέλων της Jaguar έδωσε την έμπνευση για τη νέα γεωμετρία του τιμονιού), ενώ όλα τα μοντέλα έφεραν πλέον ζάντες αλουμινίου 17 ιντσών. Ταυτόχρονα, το ραδιόφωνο και ο κλιματισμός ενσωματώθηκαν στην ίδια μονάδα στο κέντρο του ταμπλό, που διατήρησε ένα ξεχωριστό αναλογικό λευκό ρολόι υψηλής αισθητικής (όπως και στα πρώτα αντίτυπα της τρίτης γενιάς), και γενικότερα το σαλόνι έλαβε μια αποκλειστική στο Town Car επένδυση ξύλου, τόσο στις πόρτες, όσο και στο ταμπλό. Ο κλιματισμός έγινε 2-ζωνικός και τα 2 πεντάλ ήταν ηλεκτρικά ρυθμιζόμενα σε όλες τις εκδόσεις.
[thumb|left|Lincoln Town Car [λιμουζίνα του 2003 - 2009, με aftermarket μακρύτερο μεταξόνιο, στη Φλόριντα.]]

Επίσης, από την έναρξη της σεζόν του 2004, το μοντέλο άρχισε να προσφέρει και έξτρα εργοστασιακό σύστημα δορυφορικής πλοήγησης, έως τη λήξη της σεζόν του 2007, αλλά μετά παραδόξως καταργήθηκε. Στην πράξη πάντως, πολλοί ιδιοκτήτες μοντέλων των σεζόν 2008 έως 2011 το έχουν προσθέσει ως aftermarket, καθώς είναι τεχνικά εύκολο.
[thumb|right|Lincoln Town Car του 2003 - 2009 στη [Φλόριντα, σε φωτογραφία στις 27 Φεβρουαρίου 2009.]]

Με την εισαγωγή της σεζόν του 2005, το καλοκαίρι του 2004, καθιερώθηκε ένα τιμόνι διαφορετικής σχεδίασης, κοινό με τα συγγενικά Ford Crown Victoria και Mercury Grand Marquis, που είχε μεγαλύτερα πλήκτρα ελέγχου. Επίσης, είχε προσθήκη ξύλου (αποκλειστικά στο Town Car) μόνο στο πάνω μέρος της στεφάνης, ενώ το αρχικό τιμόνι της τρίτης γενιάς είχε επένδυση ξύλου και στο πάνω και στο κάτω μέρος. Για την ιστορία, από το καλοκαίρι του 2004, κατά την έναρξη της σεζόν, και για ένα χρονικό διάστημα γύρω στο 1 έτος, είχαν κυκλοφορήσει έντονες φήμες ότι η Ford σκόπευε να αντικαταστήσει το 4-τάχυτο αυτόματο κιβώτιο των 3 συγγενικών μοντέλων Ford Crown Victoria, Mercury Grand Marquis και Lincoln Town Car με ένα 6-τάχυτο αυτόματο από την επόμενη σεζόν, του 2006, αλλά τελικώς ουδέποτε συνέβη κάτι τέτοιο έως και τη λήξη της παραγωγής και των τριών μοντέλων, το 2011.
thumb|right|Το σαλόνι ενός Lincoln Town Car Signature Limited Edition της σεζόν του 2006 στις ΗΠΑ.
thumb|right|Lincoln Town Car του 2003 - 2011. Φαίνεται το έντονα καμπυλωτό πίσω παρμπρίζ της τρίτης γενιάς.

Στα μέσα του 2005, με την έναρξη της σεζόν (model year, έτος μοντέλου) του 2006, τοποθετήθηκε ένας πιο σύγχρονος αναλογικός πίνακας οργάνων με φωτισμό LED, που ήταν σχεδόν κοινός με αυτόν του Ford Crown Victoria και Mercury Grand Marquis των σεζόν 2006 - 2011, αν και στο Town Car είχε τότε λίγο διαφορετική γραμματοσειρά στα κυκλικά όργανα. Ο πίνακας αυτός, όπως και στα προηγούμενα αντίτυπα του Lincoln Town Car τρίτης γενιάς έφερε έναν συνδυασμό αναλογικών και ψηφιακών ενδείξεων, διατηρώντας και την συνύπαρξη αναλογικού και ψηφιακού ταχυμέτρου. Επίσης, το νέο κοντέρ καθιέρωσε και στάνταρ στροφόμετρο, ταυτόχρονα με τα Ford Crown Victoria και Mercury Grand Marquis, με αποτέλεσμα και τα 3 μοντέλα να γίνουν τα τελευταία Αμερικανικά αυτοκίνητα που υιοθέτησαν στροφόμετρο, καθώς προηγουμένως κανένα από τα τρία δεν το προσέφερε. Ωστόσο, αυτό ήταν μια συνειδητή επιλογή, προκειμένου να τονιστεί ο ήπιος οικογενειακός χαρακτήρας των μοντέλων και το γεγονός ότι είχαν σχεδιαστεί για να διασχίζουν ομαλά τους αμερικανικούς αυτοκινητοδρόμους, αποσκοπώντας στη μέγιστη δυνατή άνεση κυρίως, παρά στις επιδόσεις, και ότι κανένα δεν απευθυνόταν σε κοινό που ενδεχομένως «θα το έφτανε στην κόκκινη ζώνη».

Μετά τα μέσα του 2005, δεν έγινε καμία απολύτως αλλαγή στο μοντέλο μέχρι τη λήξη της παραγωγής του, τον Αύγουστο του 2011, προκαλώντας έτσι βάσιμες υποψίες στον Τύπο αυτοκινήτου και στο ευρύ κοινό ότι «αφέθηκε στην τύχη του». Μοναδική εξαίρεση ήταν η τοποθέτηση στάνταρ συστήματος ελέγχου πίεσης των ελαστικών από την έναρξη της σεζόν του 2008 (προηγουμένως δεν ήταν διαθέσιμο), καθώς έγινε τότε υποχρεωτικό για όλα τα μοντέλα αμερικανικής κυκλοφορίας.

### Τελική διακοπή
[thumb|right|Lincoln Town Car του 2003 - 2007, στο [Μέριλαντ, ΗΠΑ, σε φωτογραφία τον Ιούνιο του 2007.]]
[thumb|right|Lincoln Town Car τρίτης γενιάς του 2007, στο [Ρότερνταμ, Ολλανδία, σε φωτογραφία τον Αύγουστο του 2018.]]
[thumb|right|Lincoln Town Car τρίτης γενιάς, [ταξί στη Γενεύη, Ελβετία, σε φωτογραφία τον Νοέμβριο του 2018.]]

Και στις 3 γενιές του, το Lincoln Town Car εξακολουθούσε να βασίζεται στην ίδια βασική πλατφόρμα Panther, που είχε εμφανιστεί το 1978 (σεζόν του 1979), με την εμπορική εισαγωγή του Ford LTD Crown Victoria. Ως αποτέλεσμα, τόσο το Town Car, όσο και τα Ford Crown Victoria και Mercury Grand Marquis που βασίζονταν στην ίδια πλατφόρμα, δυσκολεύονταν πλέον να ανταπεξέλθουν απέναντι στον ανταγωνισμό από τα νεότερα αντίπαλα μοντέλα με αυτοφερόμενα αμαξώματα. Το τελειωτικό χτύπημα ήρθε με την καθιέρωση νέων, αυστηρότερων προδιαγραφών ασφαλείας στις δοκιμές πρόσκρουσης, που είχε ανακοινωθεί ότι θα τεθούν σε εφαρμογή στη Βόρεια Αμερική από τη σεζόν του 2012. Ήδη από το 2009, η Ford αποφάσισε τελεσίδικα ότι το απαιτούμενο κόστος για τις αναβαθμίσεις που θα χρειαζόταν η πλατφόρμα Panther προκειμένου να ανταποκριθεί στα νέα στάνταρ παθητικής ασφάλειας, θα ήταν τέτοιο ώστε «δεν άξιζε τον κόπο».

Αρχικά, το πρώτο από τα 3 μοντέλα που διακόπηκε, ήταν το Mercury Grand Marquis, που το τελευταίο του αντίτυπο, και ταυτόχρονα το τελευταίο αυτοκίνητο στην ιστορία της Mercury, παρήχθη στις 4 Ιανουαρίου 2011.

Το τελευταίο αντίτυπο του Lincoln Town Car, μετά από σχεδόν 14 έτη κατασκευής της τρίτης γενιάς του, κύλησε από τη γραμμή παραγωγής στις 29 Αυγούστου 2011, εντελώς «αθόρυβα» και μάλιστα χωρίς να γίνει τότε κάποια επίσημη εκδήλωση ή έστω δημόσια ανακοίνωση από την Ford.

Η λήξη της παραγωγής και του συγγενικού Ford Crown Victoria, που έλαβε χώρα στις 15 Σεπτεμβρίου 2011, σήμανε και το οριστικό τέλος της τελευταίας παραδοσιακής «χτιστής» πισωκίνητης πλατφόρμας τεράστιων διαστάσεων και μάλιστα χαρακτηρίστηκε τότε από τα Μέσα Ενημέρωσης και από τις σχετικές συζητήσεις στο Διαδίκτυο πλήθους οπαδών του συνόλου της αυτοκίνησης, ως «τέλος εποχής» («end of an era»). Στη συνέχεια, η Ford προώθησε τα συγγενικά μεταξύ τους Lincoln MKS (2008 - 2016) και Ford Taurus έκτης γενιάς (στην παραγωγή από τις 15 Ιουνίου 2009 έως τις 1 Μαρτίου 2019, όταν και διακόπηκε χωρίς διάδοχο), ως τις διαδόχους ναυαρχίδες του ομίλου της Ford, στη θέση των Lincoln Town Car και Ford Crown Victoria αντίστοιχα. Και τα δύο, ωστόσο, ήταν μπροστοκίνητα, αν και προσέφεραν έξτρα 4-κίνηση, έχουν αυτοφερόμενο αμάξωμα, λίγο μικρότερων διαστάσεων, και έφεραν κινητήρες V6, αντί για τους παραδοσιακούς V8. Επίσης και ο διάδοχος του MKS, το Lincoln Continental 10ης γενιάς που εισήχθη στα τέλη του 2016, αποσύρθηκε από την παραγωγή στις 30 Οκτωβρίου 2020 χωρίς διάδοχο, αφήνοντας έτσι από τότε την Lincoln μόνο με SUV μοντέλα.

## Πωλήσεις στις ΗΠΑ
thumb|right|Lincoln Town Car του 1990 - 1992.
thumb|right|Lincoln Town Car της σεζόν του 1995.

Οι χρονολογίες δίνονται σε σεζόν (model years), εκτός από τις πωλήσεις του έτους 2012, όταν είχε πλέον λήξει η παραγωγή του. Το αποκορύφωμα των πωλήσεων σημειώθηκε τη σεζόν του 1988, όταν η παραγωγή και οι αντίστοιχες πωλήσεις στις ΗΠΑ ξεπέρασαν, για μοναδική φορά, τις 200 χιλιάδες αντίτυπα, λόγω της εξαιρετικά μεγάλης διάρκειας αυτής της σεζόν για το Town Car, που διήρκεσε από τον Μάρτιο του 1987 έως τον Οκτώβριο του 1988 αντί της συνήθους περιόδου των 12 μηνών.

Ειδικότερα από την τρίτη γενιά του Town Car, έχουν πωληθεί συνολικά 660.129 αντίτυπα στις Ηνωμένες Πολιτείες, ενώ συνολικά η δεύτερη και η τρίτη γενιά έχουν ξεπεράσει το 1,5 εκατομμύριο πωλήσεις.

## Δείτε επίσης
* Ford Crown Victoria
* Mercury Grand Marquis

## Αναφορές


## Βιβλιογραφία
* Flammang, James M. & Kowalke, Ron: Standard Catalog of American Cars 1976–1999. Krause Publication, Iola 1999. ISBN 0-87341-755-0, p.&nbsp;655-697.

## Εξωτερικοί σύνδεσμοι

* HowStuffWorks: 1990-1995 Lincoln Town Car
* 1990-1997 Lincoln Town Car review by consumerguide.com
* 1998-2002 Lincoln Town Car review by consumerguide.com
* 2003-2011 Lincoln Town Car review by consumerguide.com
* Lincoln Town Car 1st generation specifications: versions & types
* Lincoln Town Car 2nd generation specifications: versions & types
* Lincoln Town Car 3rd generation specifications: versions & types

Κατηγορία:Αυτοκίνητα πολυτελείας
Κατηγορία:Αμερικανικά αυτοκίνητα
Town Car